Na pobudo Društva Bralna značka in ZBDS tudi letos poteka Nacionalni mesec skupnega branja – NMSB2021.

V sredo, 29. septembra, smo se projektu pridružili učenci in učitelji naše šole in dan začeli s poezijo. Dejavnost smo poimenovali **VSAK ČLOVEK JE ZASE SVET, ČUDEN, SVETAL IN LEP**.

Oktobra bo minilo deset let odkar nas je  zapustil naš dolenjski pesnik Tone Pavček, zato smo se posvetili njegovim pesmim. Brali smo jih, poslušali, likovno ustvarjali ob poslušanju in v dokumentarnem filmu spoznavali njegovo življenje in delo.

Učenci 3. st. PPVI so z Darinko Pirc tudi zapeli ob spremljavi kitare, učenci 4. razreda pa so v okviru projektnega tedna s pesmijo preživeli sredino popoldne.

Lepo nam je bilo ponovno odkrivati Pavčkovo poezijo in se družiti ob brezčasnih verzih …

**Pesem o zvezdah**

Vsak človek je zase svet,  
čuden, svetal in lep  
kot zvezda na nebu ...  
  
Vsak tiho zori,  
počasi in z leti,  
a kamor že greš, vse poti  
je treba na novo začeti.  
  
Tako živimo ljudje.  
Vsak zase krmari k pogrebu.  
Svetloba samo  
nas druži kot zvezde na nebu.  
  
A včasih so daleč poti,  
da roka v roko ne seže,  
a včasih preblizu so si,  
da z nohti lahko  
srce kdo doseže ...  
  
Od tega menda  
človek umre,  
od tega z neba  
se zvezda ospe.